Ошо оҫталыҡ, сабырлыҡ, матурлыҡ өлгөләре араһында ниндәй генә эштәр юҡ. Йәйғор төҫлө балаҫтар күҙҙе ҡамаштырып тора, Һуғылған, бәйләнгән, ырғаҡ менән эшләнгән балаҫтар ҙа теҙелгән. Һәр эшләнгән балаҫта күңел йылыһы, күҙ нуры, серлелек бар. Балаҫ һуғыусылар – халыҡ ижадын тергеҙеүселәр. Улар бер ҡайҙа ла махсус белем алмаған, юғары уҡыу йорттарын тамамламаған, һәм шуның менән дә уларҙың оҫталығының мәртәбәһе ҙур.